वाणिज्यिक कर विभाग की टीम के हाट में आते ही भागे कपास तस्कर
भास्कर संवाददाता | बांसवाड़ा/नवागांव
जिलेके दानपुर क्षेत्र से सैकड़ों टन कपास बिना टैक्स चुकाए मध्यप्रदेश ले जाए जाने की सूचना पर वाणिज्यिक कर विभाग ने गुरुवार को टोल ली। विभागीय टीम ने दोपहर में घोड़ी तेजपुर के हाट में पहुंची, तो इसकी भनक पर कपास तस्कर गाड़ियां लेकर भाग छूटे। वापसी में आंबापुरा क्षेत्र में करीब 13 क्विंटल कपास से भरा एक पिकअप वाहन पकड़ा गया।
सूत्रों के अनुसार दानपुर इलाके में बीते कुछ दिनों से दानपुर, आंबापुरा और जिले के सीमावर्ती इलाकों से उपजी कपास बिना टैक्स चुकाए मध्यप्रदेश की मिलों में भेजकर सरकार को लाखों रुपए के राजस्व का चूना लगाया जा रहा है। इस संबंध में गुरुवार को विभाग के एसीटीओ सीएस देवल को इत्तला मिली कि घोड़ी तेजपुर के हाट में आसपास के गांवों से कपास का संग्रहण किया जा रहा है। इस पर एक टीम भेजी गई।
टीम पहुंची ही थी कि उससे पहले भनक लग गई, तो तस्कर छोटे पिकअप वाहनों में जो कुछ माल लोड हुआ, उसे लेकर भाग छूटे। इसके चलते टीम बैरंग लौटने लगी। इसी बीच, मुख्य मार्ग पर आंबापुरा की तरफ से एक पिकअप वाहन आता दिखा। उसमें करीब 13 क्विंटल कपास भरा पाया गया। पूछताछ में इसे ले जाने से संबंधित वैध दस्तावेज चालक से नहीं मिले, तो केस बनाकर विभागीय टीम ने पैनल्टी सहित 24 हजार रुपए टैक्स वसूला।
hin_Deva bho_Deva hin_Deva hin_Deva hin_Deva